
Článok 6 – Súťažný systém a spôsob súťaže
6.1  Súťaže sa organizujú takto:
6.1.1  Súťaž jednotlivcov sa uskutočňuje medzi súťažiacimi rovnakej športovej triedy a hmotnostnej kategórie. Žiadny súťažiaci sa nesmie na tom istom turnaji zúčastniť vo viac ako jednej (1) hmotnostnej kategórii.
6.2  Súťažné systémy sa rozdeľujú takto:
6.2.1  Vyraďovací systém na jednu prehru.
6.2.2  Systém každý s každým (round robin).
6.2.3  Vyraďovací systém na jednu prehru s opravami (repechage).
6.3  Súťaže para taekwonda na paralympijských hrách a kontinentálnych multišportových hrách so štvorročným cyklom môžu používať vyraďovací systém na jednu prehru alebo vyraďovací systém na jednu prehru s opravami.
6.4  Na všetkých medzinárodných súťažiach para taekwonda uznaných WT sa musia zúčastniť najmenej tri (3) krajiny. WT neuzná oficiálne výsledky súťaží, na ktorých sa zúčastnia menej ako tri (3) krajiny. V oficiálnych výsledkoch sa neuzná žiadna športová trieda a hmotnostná kategória s účasťou menej ako troch (3) športovcov z dvoch (2) krajín.
6.5  Séria a finále World Para Taekwondo Grand Prix sa organizujú podľa najnovších postupov pre poradie (Grand Prix Standing Procedures).
Výklad k článku 6
1.  V turnajovom systéme je súťaž založená na individuálnej účasti. Poradie družstiev však možno určiť aj súčtom individuálnych umiestnení podľa celkového bodovacieho systému.
1.1  Poradie družstiev sa určí podľa súčtu bodov za tieto kritériá:
Jeden (1) základný bod za každého súťažiaceho, ktorý po úspešnom absolvovaní oficiálneho váženia vstúpil do súťažnej plochy.
Jeden (1) bod za každé víťazstvo (vrátane víťazstva bez zápasu – bye).
Ďalších sto dvadsať (120) bodov za zlatú medailu.
Ďalších päťdesiat (50) bodov za striebornú medailu.
Ďalších dvadsať (20) bodov za bronzovú medailu.
Ak majú viac ako dve (2) družstvá rovnaký počet bodov, poradie sa určí postupne podľa: 1. počtu zlatých, strieborných a bronzových medailí; 2. počtu zúčastnených súťažiacich; 3. vyššieho počtu bodov v ťažších hmotnostných kategóriách.
Článok 7 – Trvanie zápasu
7.1  Trvanie zápasu sa stanovuje takto:
7.1.1  Zápas trvá tri kolá po dve minúty s jednominútovou prestávkou medzi kolami. Pri nerozhodnom skóre po treťom kole nasleduje po jednominútovej prestávke štvrté, jednominútové zlaté kolo (Golden round).
7.1.2  V systéme na dve víťazné kolá (best of three) trvá zápas tri kolá po dve minúty s jednominútovou prestávkou medzi kolami. Štvrté jednominútové zlaté kolo sa však nekoná. Ak je skóre príslušného kola nerozhodné, víťaz kola sa určí podľa článku 15 [takto odkazuje originál].
7.2  Technický delegát môže pre príslušné majstrovstvá upraviť dĺžku zápasu na tri kolá po jednej minúte, tri kolá po jednej minúte a tridsiatich sekundách, dve kolá po dvoch minútach alebo jedno päťminútové kolo (s jedným jednominútovým oddychovým časom pre každého súťažiaceho).
7.2.1  Ak je po päťminútovom kole skóre nerozhodné, po jednominútovej prestávke sa uskutoční jedno jednominútové zlaté kolo. Počas zlatého kola nie je možné čerpať oddychový čas.
Tréneri môžu počas zápasu pozostávajúceho z jedného kola kedykoľvek požiadať o oddychový čas. Počas zlatého kola oň požiadať nemožno.
Jednominútový oddychový čas sa počíta od okamihu, keď rozhodca vydá povel „Kal-yeo“.
Článok 8 – Žrebovanie
8.1  Dátum žrebovania sa uvedie v propozíciách majstrovstiev. Žrebovania sa musí zúčastniť najmenej jeden zástupca každého družstva a zúčastnené družstvá zodpovedajú za potvrdenie svojich prihlášok pred žrebovaním. Ak sa zástupca nemôže zúčastniť, družstvo musí určiť splnomocneného zástupcu a pred žrebovaním o tom informovať technického delegáta.
8.2  Žrebovanie sa môže uskutočniť náhodným počítačovým alebo náhodným manuálnym žrebovaním. Spôsob a poradie žrebovania určuje technický delegát.
8.3  Všetci športovci s rebríčkovým umiestnením budú na všetkých turnajoch organizovaných a uznaných WT nasadení, pokiaľ príslušné postupy pre poradie alebo propozície podujatia neurčujú inak.
Článok 9 – Medzinárodná klasifikácia športovcov
9.1  Medzinárodná klasifikácia športovcov sa uskutočňuje v súvislosti s turnajmi a majstrovstvami para taekwonda uznanými WT, spravidla jeden (1) až dva (2) dni pred začiatkom súťaže.
9.2  Noví športovci so statusom NEW (N), ktorí ešte neabsolvovali medzinárodnú klasifikáciu, ju musia absolvovať a pred súťažou im musí byť pridelená športová trieda a status športovej triedy v súlade s klasifikačnými pravidlami športovcov WT.
9.2.1  Lekársky diagnostický formulár (MDF): Všetci noví športovci para taekwonda so statusom NEW (N) musia pred súťažou vyplniť a predložiť formulár MDF, aby bolo možné určiť, či spĺňajú minimálne kritériá zdravotného znevýhodnenia (MIC) na účasť v športových triedach kyorugi „K“.
9.2.2  Neoprávnený (NE) a nedokončená klasifikácia (CNC): Športovci, ktorí absolvujú medzinárodnú klasifikáciu a budú vyhodnotení ako neoprávnení (NE) alebo im bude pridelený status nedokončenej klasifikácie (CNC), sa nemôžu zúčastniť para taekwondo kyorugi.
9.3  Prvé vystúpenie: Ak sa športovcovi po prvom vystúpení v súťaži nasledujúcom po medzinárodnej klasifikácii zmení športová trieda, na výsledky sa uplatnia tieto pravidlá:
9.3.1  Zmena na vyššiu športovú triedu: Ak sa športová trieda športovca po podujatí prvého vystúpenia zmení na vyššiu, znamená to, že jeho obmedzenie aktivity bolo menej závažné než u súperov. Ide o nespravodlivú výhodu a výsledky v pôvodnej športovej triede sa neuznajú. Platí to aj pri zmene na „neoprávnený“ (NE).
9.3.2  Zmena na nižšiu športovú triedu: Ak sa športová trieda športovca po podujatí prvého vystúpenia zmení na nižšiu, znamená to, že jeho obmedzenie aktivity bolo závažnejšie než u súperov. V takom prípade mali výhodu súperi. Keďže športovec bol znevýhodnený, dosiahnuté výsledky a medaily zostávajú uznané a udelené. Za turnaj sa však nepridelia body do svetového rebríčka para taekwonda.
Výklad k ustanoveniu 9.3.1
Športovec, ktorý bol klasifikovaný do nižšej športovej triedy, ale po prvom vystúpení bol preradený do vyššej triedy, nesmie pokračovať v súťaži. Pridelia sa mu rebríčkové body vyššej športovej triedy ako porazenému v prvom kole zápasov. Porazený zo zápasu proti športovcovi, ktorému sa po prvom vystúpení zmenila športová trieda, postupuje do ďalšieho kola.
V prípade statusu „neoprávnený“ (NE) sa nepridelia žiadne rebríčkové body.
Poznámka: Toto je neoficiálny pracovný preklad. V prípade rozdielov je rozhodujúce anglické znenie WT.
World Para Taekwondo Competition Rules | 11. 4. 2026 | pracovný preklad SATKD




